በዝናብ ባህርይ መለዋወጥ የተከሰተውን ችግር ለመቋቋም የሚያስችል በቂ ዝግጅት መደረጉ ተገለፀ
ችግሩ ቀደም ሲልም የዝናብ እጥረት በሚያጋጥማቸው አካባቢዎች ሰፋ ብሎ መታየቱን የፅህፈት ቤቱ ኃላፊ ሚኒስትር ሬድዋን ሁሴን ዛሬ በሰጡት መግለጫ አስታውቀዋል፡፡ በሰሜንና መካከለኛው ምስራቅ፤ በተወሰነ መልኩ በስምጥ ሸለቆ ወረዳዎች አካባቢ የተወሰነ ተፅዕኖ ቢያሳርፍም መንግስት በቂ ዝግጅት በማድረጉ የጎላ ጉዳት አላደረሰም፡፡ችግሩ ከፓስፊክ ውቅያኖስ ሙቀት መጨመር ጋር በተያያዘ እንደሚከሰት ቀደም ብሎ መተንበዩን ሚኒስትሩ ተናግረው ዝናብ ባልዘነበባቸው አካባቢዎች በከብቶች ላይ የሚያደርሰውን ጉዳት ለመከላከል ሞላሰስን የመሰሉ የመኖና የውሃ አቅርቦት እንዲዳረስ እየተደረገ ነው ብለዋል፡፡የተወሰኑ እንስሳት ከመሞታቸው ውጭ በሠዎች ላይ የደረሰ የሞት ጉዳት አለመኖሩን አቶ ሬድዋን ተናግረዋል፡፡ ይህም ሆኖ ችግሩ በተከሰተባቸው አካባቢዎች ለሰዎችም የምግብ አቅርቦት እንዲዳረስ እየተደረገ ነው፡፡ ችግሩ ከዚህ ቢሰፋም በመንግስት በኩል በቂ የእህል ክምችት ስላለ ችግሩን መቋቋም ይቻላል ብለዋል፡፡ሚኒስትሩ እንዳሉት በሰሜናዊ ሱማሌና በአፋር አካባቢዎች ላይ ጉዳቱ ጎላ ብሎ ታይቷል፡፡ በመጋቢት ወር የዝናብ ገባ ወጣ ማለት እንደሚኖር ተተንብዮ ነበር፡፡ ይህም ሆኖ በበልግ ወቅት የተከሰተው ችግር መንግስት ቀደም ብሎ በቂ ቅድመ ዝግጅት በማድረጉና በተወሰደው እርምጃ የችግሩ መከሰት ሳይታወቅ ማለፉንም አስታውቀዋል፡፡በዝናብ እጥረት የተነሳ ጥቅም ላይ የሚውለውን የእህል ክምችት ለመተካት የሚያስችል ሥራም በተጓዳኝ እየተከናወነ ነው፡፡ለዚህም መንግስት ከ700 ሚሊዮን ብር በላይ በጀት መድቦ እየተንቀሳቀሰ መሆኑን ሚኒስትሩ ገልፀዋል፡፡ዝናቡ ገባ ወጣ ሲል የሚያደርሰውን የምርት ጉዳት ለማካከስም ቶሎ የሚደርሱ ምርቶችን የማምረት፣ የተፋሰስን ልማት የማጠናከርና ውሃ የማሰባሰብ ሥራው ተገቢው ትኩረት ተሰጥቶታል፡፡ የከርሰ ምድርና የገፀ ምድር ውሃ ሃብትን የማሳደጉ ጥረት በቀጣይም ተጠናክሮ እንደሚቀጥል ተጠቁሟል፡፡ችግሩ የምርት እጥረትን እንደማያስከትልም ነው የተገለፀው፡፡በአገር ዓቀፍ ደረጃ እየተከበረ የሚገኘው የኢትዮጵያ ዳያስፖራ በዓል ዳያስፖራዎች በውጨ አገር ያካበቱትን ሀብት፣ ዕውቀትና ልምድ ለአገራቸው ልማት እንዲያውሉ መልካም አጋጣሚ እንደሚፈጠር ሚኒስትሩ አስረድተዋል፡፡ በአገሪቱ እየተከናወኑ የሚገኙ ልማቶችን በተጨባጭ በመመልከት ተሳትፎአቸውን ለማሳደግ መንግስት ምቹ ሁኔታዎችን ፈጥሮ እተንቀሳቀሰ ይገኛል፡፡ወደ ተለያዩ አገራት የሚደረጉ ህገ ወጥ ስደቶች፣ በጋምቤላ አካባቢ የተከሰተውን ግጭት እና ሌሎች ከጋዜጠኞች ለተነሱ ጥያቄዎች ሚኒስትሩ ምላሽና ማብራሪያ ሰጥተዋል፡፡